ЛIыхъужъныгъэ зэрихьагъ — Адыгэ макъ\nТеуцожь районымкIэ къуаджэу Пэнэжьы­къуае дэт гурыт еджапIэу N 1-м ия 8-рэ класс ис пшъэшъэжъыеу Хьахъу­жъэ­къо Марианнэу машIом ышыпхъухэр щызыухъумагъэм Адыгеим и ЛIышъхьэу КъумпIыл Мурат Фе­дерациемкIэ Советым инэпэеплъ медалэу «ЛIыхъужъныгъэ зэ­рэзэрихьагъэм пае» зыфиIорэр Адыгэ Республикэм и Пра­вительствэ и Унэ щыритыжьыгъ. РеспубликэмкIэ ащ фэдэ медаль апэ­рэу зэратыгъэр а пшъэшъэжъыер ары. Медалыр къыритыжьзэ Адыгэ Республикэм и ЛIышъхьэ къызэрэхигъэщыгъэмкIэ, илъэсэу икIыгъэм ФедерациемкIэ Советым лIыхъужъныгъэ зезыхьэгъэ, цIыфхэр къэзыгъэнэжьыгъэ кIэлэцIыкIухэм апае ар ыгъэнэ­фагъ.\n«ФедерациемкIэ Советым и Тхьаматэу Валентина Матви­ен­кэм бэмышIэу зэIукIэгъу дыси­Iагъ, республикэм ихэхъоныгъэ илъэныкъохэм ащ тащытегущы­Iагъ. Непэ сигуапэу ФедерациемкIэ Советым итын къэзылэжьы­гъэм IэкIэсэгъэхьажьы. Марианна, мыщ фэдэ медаль АдыгеимкIэ оры апэрэу къызэратырэр. Ау лIыхъужъэу тиIэр макIэп. ШэнышIу хъугъэ мыщ фэдэ Iоф­­тхьабзэхэр зэхэщэгъэнхэр, цIыф­хэм якъэгъэнэжьын епхыгъэ блэ­нэгъэ зекIуакIэ къызхэ­фэгъэ кIэлэцIыкIухэм ящытхъу тIоныр», — къыхи­гъэщыгъ Къум­пIыл Мурат.\nАдыгеим и ЛIышъхьэ джащ фэдэу Марианнэ нэпэеплъ шIу­хьафтын ритыгъ ыкIи зэрэфэразэр риIуагъ. КъумпIыл Мурат къызэрэхигъэщыгъэмкIэ, ащ фэ­дэ зекIуакIэхэр пстэуми зэлъягъэшIэгъэнхэ фае.\n2021-рэ илъэсым гъэтхапэм и 15-м пчыхьэм зэшыпхъуищ зэрысыгъэ унэм къыкIэнагъ. Анахьыжъэу илъэс 12 зыныбжь Марианнэ электрооборудова­нием щыкIагъэ зэрэфэхъугъэм къыхэкIэу Iугъуамэр къызыкIаом щтагъэп. Ышыпхъоу Аринэ къы­Iэти, Анеттэу чъыерэр къыгъэущи, ахэр игъусэхэу унэм къи­лъэтхи, янэрэ ышнахьыжъэу Руслъанрэ адэжь чъагъэх. А лъэ­хъаным гъэмэфэ пщэрыхьапIэу щагум дэтым ахэр щыIа­гъэх. Янэ псынкIэу дежурнэ диспетчерым фытеуагъ ыкIи мэшIогъэ­кIуасэхэр такъикъищкIэ къэсыгъэх, машIори агъэкIосэжьыгъ.\n«УныбжьыкIэми, лIыхъужъныгъэ зепхьагъ. Щынэгъо чIыпIэ узефэм, тэрэзэу узекIуагъ, пшы­пхъу нахьыкIэхэр къэбгъэнэжьыгъэх, о пшъхьэ къырыкIощтым уегупшысагъэп», — къыIуагъ Адыгэ Республикэм и ЛIышъхьэ.\nУрысыем и МЧС Адыгэ Рес­публикэмкIэ и ГъэIорышIапIэ ипа­щэу, полковникэу Станислав Илющенкэм Рэзэныгъэ тхылъ пшъэшъэжъыем къыритыгъ ыкIи чIыпIэ зэжъум Марианнэ хэ­кIыпIэ къызэрэфигъотыгъэр, мэ­шIогъэкIуасэхэм псынкIэу зэ­рахьэгъэ Iофтхьабзэхэм яшIуа­гъэкIэ цIыфышъхьэ зэрэхэмыкIодагъэр -къыхигъэщыгъэх.\nАдыгэ Республикэм и Къэралыгъо Совет — Хасэм и Тхьаматэу Владимир Нарожнэр, Адыгэ Республикэм гъэсэны­гъэмрэ шIэныгъэмрэкIэ ими­нистрэу КIэрэщэ Анзаур Марианнэ къыфэгушIуагъэх, гущыIэ фабэхэр къыраIуагъэх.\nАдыгеим и ЛIышъхьэ икIэухым къызэриIуагъэмкIэ, сабыибэ зэ­рыс Хьахъужъэкъо унагъом тэ­рэзэу якIэлэцIыкIухэр зэрапIу­хэрэр, ахэм япшъэшъэжъые фэ­дэ зекIуакIэ къызхафэхэрэр республикэм щыпсэухэрэмкIэ щысэ хъунхэ фае.\nПредыдущая КъумпIыл Мурат футболист ныбжьыкIэхэм аIукIагъ\nСледущая «Россети Кубань» обеспечила электроэнергией новые объекты здравоохранения